b'\n_START_ARTICLE_\n\xc3\x89douard Benjamin Baillaud\n_START_SECTION_\n\xc5\xbdivljenje in delo\n_START_PARAGRAPH_\nBaillaud je \xc5\xa1tudiral na \xc3\x89cole Normale Sup\xc3\xa9rieure in na Univerzi v Parizu. Od leta 1872 je delal kot pomo\xc4\x8dnik na Pari\xc5\xa1kem observatoriju. Kasneje je bil od leta 1878 do 1907 predstojnik Observatorija Toulouse. V tem \xc4\x8dasu je bil tudi dekan Fakultete znanosti Univerze v Toulouseu._NEWLINE_Zelo je raz\xc5\xa1iril observatorij in navdu\xc5\xa1eno podpiral projekt Karte sveta (Carte du Ciel), ki so ga za\xc4\x8deli leta 1887 na Observatoriju v Parizu. Najve\xc4\x8d je raziskoval na podro\xc4\x8dju nebesne mehanike in \xc5\xa1e posebej na podro\xc4\x8dju gibanja Saturnovih satelitov._NEWLINE_Leta 1903 je observatorij prevzel nadzor nad Observatorijem Pic du Midi v Pirenejih, ki so ga v 50. letih 19. stoletja zgradili ljubiteljski astronomi. Semkaj so \xc5\xbeeleli postaviti daljnogled. Vendar je nadmorska vi\xc5\xa1ina 2865 m predstavljala neznanske tehni\xc4\x8dne probleme in \xc5\xbeelja je ostala neizpolnjena, \xc4\x8deprav je med letoma 1873 in 1880 delovala meteorolo\xc5\xa1ka opazovalnica. Baillaud je organiziral skupino vojakov, da bi na vrh gore dvignili 500 mm (20 pal\xc4\x8dni) zrcalni daljnogled in 250\xc2\xa0mm zrcalni daljnogled._NEWLINE_Leta 1907 so ga izbrali za \xc5\xa1estnajstega predstojnika Observatorija v Parizu, kjer je nemudoma za\xc4\x8del z delom pri ustavljenem projektu Carte du Ciel. Poleg tega je organiziral posvetovanje, kjer so goste zabavali pevci iz Pari\xc5\xa1ke opere skupaj z vinom, ki ga je preskrbel predstojnik Observatorija Bordeaux. \xc4\x8ceprav se je francoska vlada strinjala z denarno pomo\xc4\x8djo projektu, je kmalu postalo jasno, da so bili cilji brezupno neresni\xc4\x8dni. _NEWLINE_Baillard je bil dejaven pri standardizaciji \xc4\x8dasa in je bil ustanovni predsednik Mednarodnega \xc4\x8dasovnega urada. Vpeljal je tudi oddajanje \xc4\x8dasovnega signala iz Eifflovega stolpa. Med 1. svetovno vojno je ves \xc4\x8das delal na observatoriju in ohranjal oddajanje \xc4\x8dasovnega signala navkljub temu, da so Nemci s topom Veliko Berto ciljali blizu koordinat Pari\xc5\xa1kega observatorija. Njegova skrb za standardizacijo astronomskega \xc4\x8dasa ga je privedla do gore\xc4\x8dega nasprotovanja poletnega \xc4\x8dasa._NEWLINE_Leta 1919 je postal ustanovni predsednik Mednarodne astronomske zveze (IAU). Leta 1926 se je kot predstojnik Pari\xc5\xa1kega observatorija upokojil. Nasledil ga je Deslandres. Med letoma 1912 in 1922 je bil predsednik Francoskega fizikalnega dru\xc5\xa1tva. Nasledil ga je Henri Abraham.\n_START_SECTION_\nNagrade\n_START_PARAGRAPH_\nLeta 1923 je prejel Medaljo Bruceove.\n_START_SECTION_\nPoimenovanja\n_START_PARAGRAPH_\nPo njem se imenuje krater Baillaud na Luni in asteroid 11764 Benbaillaud. Asteroid 1280 Baillauda pa so poimenovali po njegovem sinu Julesu Baillaudu.'